試石鼓墨得月字韻
作者：王邁
朝代：宋

paragraphs: 水聲響崢嶸，山勢高嵂矹。
我居山水間，瞥焉五閲月。
看山寬眼界，聽水清詩骨。
妙理在濁醪，淡交寄薇蕨。
翻書明月軒，瀹茗清泉窟。
一雨釀黄梅，連朝來不歇。
雲疏漏簷光，晴意猶鶻突。
卓午睡瞢騰，起來足不襪。
搔首獨無言，書空時咄咄。
天宇未清夷，世途良臲𡰈。
丈夫志未酬，徒有衝冠髮。
俛頭習科舉，與俗聊汩汩。
壯圖要有待，非久黔吾突。
富貴漸逼人，榮途軔須發。